ANC se ekonomiese beleid bly grootste bedreiging vir pensioengeld - Solidariteit Beweging
ANC se ekonomiese beleid bly grootste bedreiging vir pensioengeld
Donderdag | 05 November | 2020
Die Solidariteit Beweging het vandag gesê dat die ANC se skadelike ekonomiese beleid die grootste gevaar vir pensioene is. Dit bly die geval, of die regering sy vasbeslotenheid om voorgeskrewe bates op pensioenfondse af te dwing vir eers op die lange baan geskuif het, of nie.
Die Beweging het dit voorts gestel dat veral batebestuurders steeds besonder waaksaam moet wees en in die beste belang van hul lede moet optree.
Dit volg nadat eers minister Tito Mboweni dit in sy MTBR-rede gestel het dat die regering gaan poog om dit vir pensioenfondse makliker te maak om op 'n vrywillige basis in staatsprojekte te belê, waarna die hoof van belegging en infrastruktuur in die presidensie, dr. Kgosientso Ramokgopa, ook daarna verwys het om pensioenfondse te oortuig om in staatsprojekte te belê.
Volgens Flip Buys, voorsitter van die Solidariteit Beweging, is dit te verstane dat Suid-Afrikaners bekommerd is oor die toekoms van hul pensioenfondse. "Dit is algemeen bekend dat die regering 'n fiskale krisis in die gesig staar weens onder meer langdurige wanbestuur en korrupsie."
"Pensioenfondse word as die spreekwoordelike pot goud gesien wat in plaaslike projekte belê kan word om die ekonomie te help aanwakker. Die regering het egter 'n uiters swak rekord wanneer dit by die lewering van groot projekte kom. Om te aanvaar dat hierdie tendens oornag gaan verander en dat hierdie projekte nou 'n wesenlike opbrengs vir pensioenfondslede gaan beteken, is bloot wensdenkery," het Buys beklemtoon.
Volgens Buys is die ANC se skadelike ekonomiese beleid steeds die grootste meulsteen om die ekonomie se nek. "Indien die regerende party nie van sy skadelike idees, waaronder onteiening sonder vergoeding, uitermatige groot staatsalarisrekeninge en aanhoudende reddingsboeie aan uitgediende staatsentiteite afstand doen nie, sal die ekonomie bly steier," het Buys gesê.